《再次韵崧老见和之作时传春秋集传又欲借易说故篇中及之》
宋代·李纲

胡尘暗中原，河洛皆穹庐。衣冠竞南渡，故国靡复馀。

襄陵大岳竞，亦尔困征涂。颠沛不忘道，呻吟曳长裾。

如公巨川舟，岂止清庙瑚。愧我正羁束，未能踵汉疏。

幸然声气同，鸣凤栖必梧。褰裳思琢磨，道阻不得俱。

已从借麟经，更欲窥羲书。庶或晚闻道，洗心复其初。

湘沅骚人乡，兰芷今岂无。回风摇蕙草，叹息空幽居。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。